b'\n_START_ARTICLE_\nRudi \xc5\xa0eligo\n_START_SECTION_\n\xc5\xbdivljenjepis\n_START_PARAGRAPH_\nNjegov o\xc4\x8de, ki je bil \xc5\xa1tajerskega rodu, je v \xc4\x8dasu \xc5\xa0eligovega rojstva kot uradnik slu\xc5\xbeboval na Su\xc5\xa1aku na Hrva\xc5\xa1kem, mati pa je bila iz Hrva\xc5\xa1kega Zagorja.\xc2\xa0Leta 1939 se je dru\xc5\xbeina preselila na Jesenice, kjer je bil o\xc4\x8de v \xc5\xbeelezarni knjigovodja. \xc5\xa0eligo je tam kon\xc4\x8dal osnovno \xc5\xa1olo in med letoma 1945 in 1951 gimnazijo, 1954 pa nadaljeval \xc5\xa1olanje na u\xc4\x8ditelji\xc5\xa1\xc4\x8du v Tolminu, kjer je maturiral. Nato je \xc5\xa1tudiral in leta 1960 diplomiral na ljubljanski Filozofski fakulteti iz filozofije in psihologije ter prav tam 1987 opravil magisterij iz estetike. Leta 1958 je bil\xc2\xa0v NUK-u pri\xc4\x8da aretaciji Jo\xc5\xbeeta Pu\xc4\x8dnika, ki mu je pol leta prej prepustil svojo podstre\xc5\xa1no sobo v Mostah. 1961 je pre\xc5\xbeivel v jugoslovanski vojski v Srbiji (v nekdanjem kazenskem bataljonu v Ku\xc4\x8devu). Leta 1962 se je zaposlil na Zavodu za prou\xc4\x8devanje organizacije dela in izobra\xc5\xbeevanje kadrov v Kranju ter do 1993 predaval statistiko na Visoki \xc5\xa1oli za organizacijo dela (zdaj FOV) v Kranju. Med \xc5\xa1tudijem je v plesnem orkestru igral pozavno. _NEWLINE_\xc5\xa0eligo je bil med letoma 1957 in 1958 sourednik Revije 57, med letoma 1962 in 1964 revije Perspektive, od 1970\xe2\x80\x931971 glavni urednik revije Problemi in 1975\xe2\x80\x931978 knji\xc5\xbene zbirke Znamenja. Od ustanovitve je sodeloval pri Novi reviji. Kot predsednik Dru\xc5\xa1tva slovenskih pisateljev (od 1987 do 1991) je opravil pomembno delo pri slovenski demokratizaciji in osamosvajanju, kar je opisal v knjigi Prehajanja._NEWLINE_\xc5\xa0eligo je bil med ustanovitelji Slovenske demokrati\xc4\x8dne zveze in 1990 izvoljen za njenega poslanca. Med letoma 1990 in 1992 je vodil parlamentarni odbor za kulturo. V obdobju od 1990 do 1994 je bil tudi predsednik Sveta RTV Slovenija ter med leti 1993 in 2003 predsednik Bor\xc5\xa1tnikovega sre\xc4\x8danja. Kratek \xc4\x8das je bil minister za kulturo Republike Slovenije (7. junij \xe2\x80\x93 30. november 2000). _NEWLINE_Leta 2001 je bil izvoljen za izrednega \xc4\x8dlana Slovenske akademije znanosti in umetnosti (SAZU). _NEWLINE_Umrl je na isti dan kot pesnik Janez Menart. Od tega leta (2004) se po njem imenuje nagrada za najbolj\xc5\xa1o uprizoritev festivala Teden slovenske drame po izboru strokovne \xc5\xbeirije (\xc5\xa0eligova nagrada), 2016 pa je njegov sin Ale\xc5\xa1 \xc5\xa0eligo ustanovil fundacijo Rudi \xc5\xa0eligo._NEWLINE_Kot literat je bil predstavnik skrajnega modernizma in reizma.\n_START_SECTION_\nNagrade\n_START_PARAGRAPH_\nnagrada Pre\xc5\xa1ernovga sklada (1970)_NEWLINE_Grumova nagrada za dramatiko (dvakrat: 1981 in 1984)_NEWLINE_Pre\xc5\xa1ernova nagrada (za dramska in prozna dela) (1989)_NEWLINE_nagrada Kresnik (2003) (za roman Izgubljeni sve\xc5\xbeenj)'